De frivillige på Studenthuset Driv var også organisert i to undergrupper; Driftstyret og Kulturutvalget. Driftstyret sto for den daglige driften av huset (ikke Drivloftet, de ble lønnet) og Kulturutvalget sto for programmeringen. I dagens organisering tilsvarer Driftstyret Arbeidsdepartementet, og Kulturutvalget finner vi igjen i Næringsdepartementet. En kombinasjon av et tungrodd system og mange styringsnivåer gjorde Studenthuset Driv ofte byråkratisk og uoversiktlig. Blant annet hadde de frivillige sin egen «generalforsamling», Hovedallmøtet, som ikke kunne fatte avgjørelser for bedriften, siden studenthuset var helt eid av Studentsamskipnaden. De frivillige ønsket større frihet og ville starte en egen organisasjon for å fremme deres interesser uavhengig av Studentsamskipnaden. Dette ønsket er starten på overgangen til Studentsamfunnet Driv.